<classify> MFUKO wa Taifa wa Bima ya Afya NHIF unajipanga kuboresha zaidi mafao yake kwa kuwezesha watu wa kawaida bila kutumia kikundi kujiunga na mfuko huo.Kauli hiyo ilitolewa na Mkurugenzi Mkuu wa NHIF, Bernard Konga wakati akizungumza kabla ya kupokea cheti cha Ithibati cha ubora viwango vya kimataifa ISO 9001:2015 kutoka Shirika la Kimataifa la viwango la Uingereza BSI. Cheti hicho kilikabidhiwa kwa Naibu Waziri wa Afya, Maendeleo ya Jamii, Jinsia, Wazee na Watoto, Faustine Ndugulile na mwakilishi wa BSI, Mini Sharma ambaye naye alikikabidhi kwa mamlaka za NHIF.Mkurugenzi huyo alisema kwamba wanatarajia mpaka kufikia Desemba mwaka huu watakuwa wamekamilisha vifurushi mbalimbali vitakavyoweza kuimarisha zaidi mchakato wa kuwapatia watanzania wote Bima ya afya. Aidha alisema taasisi anayoiongoza na yeye mwenyewe wamefurahishwa na kupata cheti hicho cha Ithibati na kusema kwamba kazi wanayoifanya sasa ni kuhakikisha viwango walivyoweka vinazidi kuboreshwa na kuimarika.Pamoja na ahadi hiyo amesema kwamba taasisi yake inataka ifikapo mwaka 2020 iwe imeandikisha asilimia 50 ya wananchi wa Tanzania ingawa serikali inataka asilimia 80 kuwa katika mfumo wa bima ifikapo 2020. Kwa sasa NHIF imefikia asilimia 32 ya wananchi. Katika hafla hiyo Naibu Waziri Ndugulile aliikumbusha menejimenti na wafanyakazi wa NHIF kujiimarisha wakati serikali nayo inaendelea kuboresha huduma na kuweka viwango.Alisema kwamba katika siku za usoni wataanzisha utaratibu utakaotoa alama kwa vituo vya afya na ambavyo havitakidhi hata kama ni vya serikali vitafungwa. Akihutubia kabla ya kukabidhiwa hati hiyo ya ithibaki alisema kwamba NHIF haipaswi kubweteka kwa mafanikio waliyokuwa nayo na kuanza kutafakari kuwa na vifurushi vingi zaidi ambavyo kila mtu anaweza kuvipata kwa kadri ya mahitaji yake.Aidha aliwataka kwa kupewa ithibaki hiyo, kuhakikisha kwamba hakuna malalamiko kutoka kwa wanachama kuhusu huduma mbovu zisizokuwa na viwango. Aliitaka menejimenti ya NHIF kutoka ofisini na kwenda kuangalia namna ya kuingiza wananchi wengi zaidi katika mfuko huo. Akizungumzia juu ya usajili wa vituo aliitaka NHIF isiishi maisha ya kizamani na kwamba vituo vilivyothibitisha na serikali vinastahili kuandikishwa badala ya wao kuanza kufanyia ukaguzi kwa miaka mitatu.Naye mwakilishi wa BSI, Mini Sharma alisema kwamba kwa NHIF kupata kwa cheti hicho ni mwanzo wa safari ndefu ambayo inaita umahiri na umakini katika matumizi ya mfumo wa menejimenti ili kufikia ubora. Naye mwenyekiti wa Bodi ya NHIF, Anne Makinda alisema kwamba Bodi yake itaendelea kusimamia menejimenti ili malengo ya serikali kuhusu afya za watanzania yaweze kufikiwa. Pia alisema cheti walichokabidhiwa ni chachu ya maendeleo kufikia ngazi za juu za utoaji huduma kwa viwango vya kimataifa.  <topic>: KITAIFA 